
סדר היום:	   הקצבת 11 מיליון ₪ לשכונת גילה. 









הקצבת 11 מיליון שקל לשכונת גילה


היו"ר אלי גולדשמידט:

	שלום לכולם, אני פותח את ישיבת ועדת הכספים, הנושא שעל סדר היום, הקצבת 11 מיליון שקל לשכונת גילה, שתי פניות תקציביות שמספרן 458 ו-465.  ויתרנו הבוקר על פרק הזמן של 24 שעות. 

יינון עמית:

	פניה 465, העברת 6 מיליון ₪ בתקציב משרד החינוך  לצורך מיגון מבני חינוך בשכונת גילה, לאור האירועים האחרונים. 

אמנון כהן:

	 מאין זה יורד, ממינהל פדגוגי? 

יינון עמית:

	ממינהל פדגוגי, מעודפי תקציב שאי אפשר יהיה לנצלם השנה, מנכ"לית משרד החינוך ביקשה להעביר משם למיגון מבני חינוך. 

יוסף פריצקי:

	 לאן הולך הכסף, כולו למיגון? 

יינון עמית:

	כולו מיגון, זו תקנה שנקראת: מיגון מבני חינוך, שנפתחה במיוחד לשם כך. 

יוסף פריצקי:

	 הכסף צבוע, כלומר, עיריית ירושלים לא תוכל לעשות בכסף כרצונה? 

יינון עמית:

	הכסף צבוע, שמה של התקנה: מיגון מבני חינוך.

היו"ר אלי גולדשמידט:

	הכסף יועבר לעיריית ירושלים? 

יינון עמית:

	לא, הכסף עובר בתקציב משרד החינוך, למי חשב משרד החינוך יכול לשלם את זה מתוך התקנה הזו, זו שאלה שאני לא יודע לענות עליה, לדעתי, משרד החינוך לא מעביר את זה דרך הרשות אבל אני לא בטוח, זו שאלה שצריך לשאול את חשב משרד החינוך. 

היו"ר אלי גולדשמידט:

	האם 11 מיליון ₪ האלה - - - 


יינון עמית:

	אני עונה על 6 מיליון שקל של משרד החינוך, 5 נוספים בפנייה נפרדת, על השאלות יענה רפרנט פנים. 

היו"ר אלי גולדשמידט:

	 6 מיליון ₪ של משרד החינוך עונים על כל הצרכים כפי שמוגדרים? 

יינון עמית:

6 מיליון ₪ הוא הסכום שביקש משרד החינוך להעביר, מנכ"לית משרד החינוך הגדירה את הצרכים. 

יעקב ליצמן:

	 לאן הכסף יעבור, לבתי ספר יסודיים, על יסודיים? 

יינון עמית:

	זה מנוסח: מבני חינוך. חשב משרד החינוך ישלם על פי הנחיות משרד החינוך. 

יוסף פריצקי:

	 כמה בתי ספר יש בגילה? 

יינון עמית:

	שאלה שאני לא יודע לענות עליה. 

יוסף פריצקי:

	 האם הסכום סביר? 

יינון עמית:

	הסכום סביר להערכת פיקוד העורף. 

יוסף פריצקי:

	 אני לא רוצה להיות במצב שנאשר 6 מיליון שקלים ובעוד שבועיים יבואו לכאן ויאמרו, 6 מיליון שקלים זה לא מספיק. 

היו"ר אלי גולדשמידט:

	 נעבור להעברה תקציבית מספר 458 של משרד הפנים. 

עמית לנג:

מבוקשת העברה של 5 מיליון שקלים לעיריית ירושלים בגין המצב הביטחוני בשכונת גילה, הכסף עובר לתקציב מענק הבירה של העירייה. 



היו"ר אלי גולדשמידט:

	ומה היא עושה עם זה? 

מאיר שטרית:

	 איך מבטיחים שהכסף יגיע לשכונה? 

היו"ר אלי גולדשמידט:

	אני מבקש שתסביר לנו, איך אנחנו מוודאים שהכסף הזה מגיע מעיריית ירושלים ליעדים שלו, אתם בודקים שזה אכן מגיע? 

יצחק כהן:

	 זה נכון לגבי כל המענקים שעוברים לעירייה לא רק עם המענק הזה.

היו"ר אלי גולדשמידט:

	אני לא רוצה שבעוד שבועיים תהיה כתבה בעיתון "כל העיר", שכסף שהיה אמור להגיע לגילה עבר למקום אחר, בלי לפגוע באף אחד ובלי לחשוד באף אחד. 

יהודה גולן:

אני רוצה לשאול שתי שאלות, ראשית, 	בגילה יש כמה  בתי ספר, חלק גדול מהם לא נמצאים בקו האש, מי יקבע איזה בית ספר יקבל  מיגון? 

	שנית, הגדלת מענק הבירה, מי אומר שזה יהיה צבוע באמת לשכונת גילה? 

עמית לנג:

	זו הבטחה של ראש עיריית ירושלים, זה הסיכום שלו עם שר האוצר. 

ויצמן שירי:

	 אנחנו נעשה את שלנו, נאשר את הפניה, אם תתעורר בעיה, שראש העיר יעמוד מול התושבים. 

היו"ר אלי גולדשמידט:

	התשובה שאנחנו מקבלים, שהכסף יעבור לגילה על פי התחייבותו של ראש העיר כפי שניתנה לשר האוצר. אנחנו מכבדים התחייבויות של ראשי ערים בכלל ושל ראש עיריית ירושלים בפרט. אבל אני בכל זאת רוצה שיהיה איזשהו אלמנט של מעקב בוועדת הכספים, ולכן אני מבקש מכם לקבל בעוד 30 יום דיווח מפורט, מה נעשה במהלך 30 יום עם סך הסכום. 

	רבותיי, אני רוצה להודות לחברי הוועדה, החברים הגיעו לכאן לישיבה שלא מן המניין, הגיעו בנוכחות מאוד גדולה מתוך הכרה בחשיבות הנושא. 

סמדר אלחנני:

	סעיף שיפוצים והצטיידות בבתי ספר הוא 100 מיליון ₪, כמה מזה בוצע עד עכשיו? אני לא אומרת שלא צריך להגדיל את התקציב, אבל ברור שמיידית יש אפשרות לפעול מ-100 מיליון ₪ קיימים. יכול להיות שהתקציב עדיין לא נוצל. 

יינון עמית:

	אני לא יודע לענות לך, אני מוכן לברר כמה נוצל מתוך התקציב. 

היו"ר אלי גולדשמידט:

	רבותיי, אני רוצה לאחל לכולנו, שבתי הספר יהיו ממוגנים, אבל שלעולם אף אחד לא יידרש למיגון הזה. 

	אנחנו עוברים להצביע על שתי הבקשות, פנייה מס' 458 ו-465, מי בעד ירים את ידו. 



הצבעה

בעד – רוב
נגד – אין
נמנעים – אין
ההצעה לאשר פניות מס' 458 ו-465 נתקבלה. 


היו"ר אלי גולדשמידט:

	שתי הבקשות אושרו פה אחד. אני מודה לכולם, הישיבה נעולה. 





הישיבה ננעלה בשעה 14:00.













